《游赵提干园》
宋代·董嗣杲

有亭可洗心，亟应招呼命。
蠹叶下井枯，空江鼓风劲。
幸藉贤主人，寻胜愁尽屏。
平生性不污，惟喜眼界净。
笑睨斑竹林，金商递声应。
古桂香何迟，黄花色最正。
何当过栗里，把酒酹陶令。
行矣又他适，孱质莫任病。
酒酣喜索句，鬓改羞对镜。
寒蛩咽青莎，难制客泪迸。

作者简介：董嗣杲，字明德，号静传，杭州（今属浙江）人。理宗景定中榷茶九江富池。度宗咸淳末知武康县。宋亡，入山为道士，字无益。嗣杲工诗，吐爵新颖。